**FELHÍVÁS A „LIFE MAGYARORSZÁG” CÍMŰ FOTÓPÁLYÁZATRA**

A [www.lifepalyazatok.eu](http://www.lifepalyazatok.eu) fotópályázatot hirdet „Life Magyarország” címmel. A pályázat célja, hogy a korábbi nyertes Life pályázatok nyomán minél több magyar állampolgár megismerje azokat a magyarországi védett fajokat, melyek megmentése, illetve felkarolása sikeres Life pályázattal történt. Ezáltal is ösztönözni szeretnénk a magyar szervezeteket arra, hogy minél többen pályázzanak egy-egy jó cél érdekében.

**PÁLYÁZATI KATEGÓRIÁK:**

1. Life-nagyragadozók (róka, aranysakál, farkas, hiúz);

2. Life-madarak (parlagi sas, kerecsensólyom, túzok, szalakóta, kék vércse, stb.);

3. Life-növények (réti angyalgyökér, dolomitlen, pannon tölgyesek, magas kőris, stb.).

A pályázati kategóriák témái kizárólag azok a magyarországi fajok, melyeket Life pályázati támogatásból mentettek, vagy támogattak.

**PÁLYÁZATI FELTÉTELEK:**

Pályázni három kategóriában lehet, egy pályázó kategóriánként egy fotóval indulhat (tehát max 3 fotó/pályázó). A fotókat a [fotopalyazat@lifepalyazatok.eu](mailto:fotopalyazat@lifepalyazatok.eu) email címre lehet beküldeni. A tárgyba kérjük, a „Fotópályázat” megjelölést írni; levelükben jelezzék, melyik kategóriában indulnak; kérjük írják meg a pályázó nevét, email elérhetőségét, valamint a kép címét, ami jeligeként fog funkcionálni (honlapunkon és facebook oldalunkon kizárólag ez a jelige fog megjelenni). Kérjük továbbá a fotó elkészülésének helyét (kizárólag a történelmi Magyarország határain belül készült képek nevezhetők) és idejét megjelölni. A beküldött kép nem lehet 2015. 10. 31-nél korábban készült. A fotó rövidebb oldalának min. 2000 pixeles méretűnek kell lennie.

**BEKÜLDÉSI HATÁRIDŐ:**

**2016. október 31.**

A fényképekre szavazni lehet, ez adja majd a verseny eredményének egy részét. A Magyar Fejlesztési Központ szakértői szintén véleményezni és pontozni fogják a beküldött munkákat. Ezek alapján mindhárom kategóriában díjazni fogjuk az első helyezettet, valamint a résztvevőknek lehetőséget teremtünk a virtuális galéria mellett egy élő kiállításon való részvételre is.

**DÍJAZÁS:**

Három első díjat osztunk ki a három kategória szerint: 2016-os országtorta; egy éjszaka a dobogókői Walden hotelben; egyéves előfizetés a Földgömb című magazinra. A díjak változtatási jogát fenntartjuk.

Az első harminc – tehát kategóriánként tíz – legjobb fotóból pedig kiállítást rendezünk a Magyar Fejlesztési Központ előterében.

**JOGI FELTÉTELEK:**

A pályázaton nem vehetnek részt azok a személyek, akik az eddigi nyertes magyar Life projektekben bármilyen szerepet töltöttek be, valamint az MFK, az NFM és az FM munkatársai.

Pályázó kijelenti, hogy benyújtott pályázati fotóját a [www.lifepalyazatok.eu](http://www.lifepalyazatok.eu) és a Magyar Fejlesztési Központ a saját weboldalain és közösségi oldalain a forrás megjelölésével használhatja, és ezért cserébe a pályázó semmilyen anyagi vagy egyéb juttatást nem kér.